Pia Kjærsgaard (DF), 2008-06-11:
Fru Margrethe Vestager kom gruelig galt af sted i sidste uge på et, synes jeg, meget alvorligt punkt, netop angående Danmarks aktivistiske udenrigspolitik, og jeg tror, fru Margrethe Vestager måske er blevet lidt klar over, at her scorede man et gevaldigt selvmål.
Men fru Margrethe Vestager fastholder det i dumstædighed eller også ud fra en ægte radikal overbevisning, det har jeg svært ved at vurdere.
Men i modsætning til det har hr. Kristian Thulesen Dahl, tror jeg, redegjort for, hvad der var meningen med den bemærkning, og at man ikke skal misbruge tingene, sådan som jeg føler fru Margrethe Vestager gør i et fortvivlet forsøg på at komme væk fra egen fadæse.
Jeg synes godt nok, det er grotesk - altså, den der med § 266 b.
Egentlig har jeg tit fortrudt, at jeg ikke bare satte en streg, hver evig eneste gang nogen anmeldte mig efter den paragraf - hver evig eneste gang.
Det skulle jeg have gjort.
Men jeg troede jo første, anden og tredje gang, at det nok var de gange.
Syvende, ottende og niende gang tænkte jeg: O.k., det kunne da godt være, du skulle have ført statistik over det.
Der er jo rigtig mange, der gør det, altså f.eks. også De Radikales trosfæller rundtomkring lokalt, en eller anden folketingskandidat - det er såmænd også sket for nogle SF'ere - synes, at man godt vil have lidt lokal presse, og så anmelder man.
Det bliver ikke rigtig til noget.
Jeg er blevet anmeldt for ikke at tage afstand fra, hvad andre har sagt.
Det er jo langt ude, det er en fuldstændig langt ude-paragraf, som i den grad hindrer ytringsfriheden i det her land.
Den diskussion har vi haft tit, og vi tager den gerne igen.
Må jeg så sige i forbindelse med ordet antimuslimsk, og jeg mener ikke, jeg kan forklare det bedre, men lad mig sige, at jeg er imod, at vi er ved at acceptere, at man skal have fridage på islamiske helligdage.
Jeg er simpelt hen imod, at mænd ikke behøver at tage imod ordrer fra kvindelige ledere.
Jeg er træt af, at man i det her land ikke kan opdrive en kylling, der ikke er halalslagtet.
Jeg er simpelt hen så træt af, at arbejdsgivere mange gange bliver anmeldt for racediskrimination, fordi de ønsker at befri deres ansatte fra at være tilhyllede.
Al den slags muslimske skikke er noget, som vi ikke bryder os om, og som jeg tager afstand fra.
Det betyder ikke, at jeg tager afstand fra den enkelte muslim, som i mange tilfælde kan være en flink fyr eller en sød pige, som overhovedet ikke har de tendenser.
Men jeg må bare sige, at de ting er noget, vi tager afstand fra.
Jeg tror faktisk, at det var noget af det, hr. Kristian Thulesen Dahl var inde på.
Jo, men det er jo også det, der er blevet arbejdet på i hele det forløb, der har været, og som der stadig bliver arbejdet kraftigt på
Jeg synes, at det på lange stræk også er ved at lykkes.
Men jeg synes, at SF's ordfører tager fejl, når han siger, at vi herinde er arbejdsgiverne.
Nej, det er regionerne, Sundhedskartellet og BUPL, der i øjeblikket sidder og forhandler de her ting.
Nu kunne jeg ikke rigtig forstå, om SF er interesseret i et indgreb eller ikke.
Jeg synes, at vi tidligere har hørt noget andet, og at man sådan vakler lidt rundt fra den ene dag til den anden.